**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. december 13-ai** ülésére

Tárgy: pályázati lehetőség – külterületi utak fejlesztése

**Tisztelt Képviselő-testület!**

A 2024 november 25-ei rendkívüli ülésén tárgyalták a Magyarország Közös Agrárpolitikai Stratégiai Tervének keretében a Nemzeti Irányító Hatóság által meghirdetésre került *KAP-RD43-1-24* kódszámú, *Külterületi utak fejlesztése* című pályázati felhívást, mely forrását az Európai Mezőgazdasági Vidékfejlesztési Alap és Magyarország költségvetése társfinanszírozásban biztosítja. A pályázati felhívás rövid összefoglalóját mellékletként találják.

A pályázat célja az életminőség javítása, a lakosságmegtartó képesség erősítése.

Pályázni önkormányzati tulajdonban vagy önkormányzati vagyonkezelésben lévő külterületi, helyrajzi számmal ellátott, már meglévő:

1. szilárd burkolattal nem rendelkező utak, termett talajú helyi közutak:
2. stabilizálására és/vagy alépítményeinek kialakítására
3. stabilizálására és/vagy alépítményeinek és szilárd burkolatának kialakítására
4. szilárd burkolat kialakítására
5. szilárd burkolattal rendelkező helyi közutak:
6. alépítményeinek és szilárd burkolatának felújítására, korszerűsítésére, átépítésére
7. burkolatának megerősítésére, szélesítésére, korszerűsítésére lehet.

Egy önkormányzat egy támogatási kérelmet nyújthat be, de egy kérelemben több megvalósítási helyet, beruházási elemet, tevékenységet is lehet megjelölni.

Pályázni önállóan vagy konzorciumban is lehet.

Az igényelhető támogatás mértéke legfeljebb 150 millió forint, mely vissza nem térítendő támogatásnak minősül a ténylegesen felmerült elszámolható költségek visszatérítésén keresztül. A támogatás maximális mértéke az összes elszámolható költség 95 %-a. Lehetőség van előleg igénylésére, mely a megítélt támogatás legfeljebb 25 %-a.

A Raiffeisen Bank Zrt. igény esetén előfinanszírozási hitelt tudna biztosítani, 10 millió forintig kormányzati engedély nélkül. (A hitel egyéb részletei után még nem érdeklődtünk.)

A rendelkezésre álló forrás 35 milliárd forint, ebből kb. 200 db projektet támogatnak standard kiválasztási rendszer alapján.

A támogatási kérelmek benyújtására négy szakaszban van lehetőség:

2024. dec. 3. – 2024. dec. 16.

2025. jan. 14. – 2025. jan. 27.

2025. aug. 26. – 2025. szept. 8.

2025. szept. 9. – 2025. szept. 22.

Nyertes pályázat esetén a megvalósításra a támogatási okirat véglegessé válásától számított 36 hónap áll rendelkezésre. A fenntartási időszak 5 év.

A támogatási kérelem benyújtása előtt felmerült költségeket nem lehet elszámolni a pályázatban, kivéve a 2023. január 1. utáni tervezési díjat, egyéb tanulmányok költségét.

Elvárás, hogy a fejlesztéssel érintett út az első kifizetési kérelem benyújtásakor helyi közútként szerepeljen az ingatlan-nyilvántartásban.

Amennyiben a beruházás értéke azt indokolttá teszi, az állam építési beruházás építtetőjeként eljárhat az önkormányzat helyett.

A pályázat benyújtásához csatolni kell az építészeti-műszaki tervdokumentációt és legkésőbb az első kifizetési kérelemkor csatolni kell a végleges engedélyt.

2017-ben az önkormányzat egyszer már részt vett egy szintén külterületi utak fejlesztését célzó pályázatban, abban a Hánta, Csárdai út (Dohány utca folytatása, összekötés Ácsteszér irányába), a Kis-szőlő hegyre vezető út és a Véncser dűlő külterületi szakasza szerepelt. A Csárdai út költségbecslése bruttó 51 millió forint volt, a Kis-szőlő hegyi úté bruttó 30 millió forint, a Véncserdűlő folytatása 42 millió forint.

Tehát fenti külterületi utak tekintetében vannak terveink.

Útépítő szakemberek tájékoztatása szerint a murvával való útjavítás is engedélyköteles tevékenységnek számít.

A képviselő-testület a 355/2024. (XI.25.) KVÖKt. határozatban a Műszaki Bizottság üléséig utasította a Kisbéri Közös Önkormányzati Hivatalt többek között a meglévő tervek (Véncser dűlő folytatásának és a Csárdai útnak a terve) áttekintésére. Mindkét útra vonatkozó terveket a Pannon Út Mérnöki, Építő és Szolgáltató Kft. készítette még 2016-ban. A tervek engedélyeztetésére nem került sor. Mindhárom út tekintetében 40 cm talajstabilizáció és 8 cm martaszfalt, bitumenes emulzió szórással lett tervezve. A Véncser dűlő folytatása esetén szóba került, hogy nem a teljes, a Hántára bevezető útig tartó szakaszt kellene felújítani, hanem csak a házakig tartó részét. Amennyiben olyan döntés születik, a tervező vállalja a tervek aktualizálását, szükség szerinti átdolgozását 2-3 hét alatt.

A határozat kitért továbbá az anyagi vonzatok áttanulmányozására. Mint ahogy az leírásra került, a pályázat utófinanszírozott, 5 %-os önrészt kell vállalni. Ahhoz, hogy benyújtható legyen, tervezőre és pályázatíróra van szükségünk, akik költségét a pályázat eredményétől függetlenül ki kell fizetni. Feltételes közbeszerzési eljárás kiírását javasoljuk. További kérdéseket vet fel, ha nyer a pályázat, de nem kapjuk meg a teljes megpályázott összeget.

A határozat harmadik pontja volt a Batthyány pusztára kivezető utak tulajdonjogi helyzetének, valamint a Kertalja dűlő tulajdonjogi, valamint jogi helyzetének megvizsgálása. Batthyány pusztán az út egy része önkormányzati, másik része idegen tulajdonban van. A Kertalja dűlő önkormányzati tulajdonban van, az út egy része nem az útként kiszabályozott ingatlanon megy. A rendezési tervünkön szerepel az út OTÉK szerinti szélességre történő kiszabályozása.

Fentiek alapján az rajzolódik ki, hogy a támogatási kérelmet – amennyiben támogatják a pályázat benyújtását - a második szakasznál előbb nem tudjuk benyújtani.

A pályázatban a Csárdai utat javasoljuk szerepeltetni csapadékvízelvezetéssel együtt és a Véncser dűlő folytatását az utolsó házig. Mindkét esetben murvás kialakítással. A terveket ennek megfelelően kérjük aktualizálni.

Továbbá felmerült, hogy Hántán több olyan külterületi út is van, melyet szintén fel kellene újítani, ezek a temetőhöz kivezető út, a régi szőlőkhöz kivezető út. Ezekre jó lenne terveket készíteni és egy következő hasonló pályázati lehetőségnél ezekre is pályázni.

A pályázat megírását a Komárom-Esztergom Megyei Területfejlesztési Tanács tudja vállalni.

Kérem Tisztelt Képviselő-testületet, hogy pályázat benyújtását a fent írtak szerint támogassa, a tervek átdolgozását rendelje meg és bízza meg a Komárom-Esztergom Megyei Területfejlesztési Tanácsot a pályázat lebonyolításával.

Kisbér, 2024. december 06.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a *KAP-RD43-1-24* kódszámú, *Külterületi utak fejlesztése* című pályázaton az alábbi önkormányzati utakkal és műszaki megoldásokkal kíván indulni:

* Csárdai út (kisbéri 01093 hrsz.) - murvás útfelújítás csapadékvíz elvezetéssel
* Véncser dűlő folytatás az utolsó házig (kisbéri 039 hrsz.) - murvás útfelújítás

megbízza a Pannon Út Mérnöki, Építő és Szolgáltató Kft-t a korábban elkészített tervek fentiek szerinti átdolgozásával.

megbízza a Komárom-Esztergom Megyei Területfejlesztési Tanácsot a pályázat lebonyolításával.

felhatalmazza a város polgármesterét a benyújtáshoz szükséges eljárások lefolytatására és a pályázat benyújtására.

utasítja a Kisbéri Közös Önkormányzati Hivatalt, hogy a pályázat előfinanszírozásához szükséges összeget a 2025. évi költségvetés készítésekor vegye figyelembe.

**Határidő:** azonnal

**Felelős:** Sinkovicz Zoltán polgármester

**Határozati javaslat:**

Kisbér Város Önkormányzat Képviselő-testülete

utasítja a Kisbéri Közös Önkormányzati Hivatalt az alábbi hántai külterületi utak murvás javításához szükséges tervek elkészítésére kérjen be ajánlatokat:

* hántai temetőhöz vezető úr (kisbéri 01126/2 hrsz.)
* hántai régi szőlőhegyre vezető út (kisbéri 01122 hrsz.)

**Határidő:** folyamatos

**Felelős:** Dr. Pápai Tamás jegyző